EFTA-TILSYNSMYNDIGHEDENS BESLUTNING Nr. 66/94/KOL af 27. juni 1994 om bekæmpelsesmetoder til bevarelse af kvægbesætningernes status som officielt brucellosefri i bestemte EFTA-stater

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 1, i bilag I til aftalen om Det Europæiske Økonomiske Samarbejdsområde omhandlede retsakt om veterinærpolitimæssige problemer ved handel inden for Fællesskabet med kvæg og svin (Rådets direktiv 64/432/EØF, i det følgende benævnt »kvæg- og svineretsakten«, særlig artikel 3, stk. 13,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra e), og

ud fra følgende betragtninger:

Som meddelt ved skrivelse af henholdsvis 7. marts 1994, 28. april 1994 og 29. april 1994 mener Finland, Sverige og Norge, at de opfylder kravene i kvæg- og svineretsaktens artikel 3, stk. 13;

over 99,8 % af kvægbesætningerne i Finland, Norge og Sverige er blevet erklæret for officielt brucellosefri efter kvæg- og svineretsaktens artikel 2, litra e), og for at have opfyldt betingelserne herfor i mindst ti år;

der er ikke anmeldt nogen tilfælde af kastning som følge af brucellainfektion i Sverige, Norge og Finland i mindst tre år;

for at status kan bevares effektivt, bør der fastsættes bekæmpelsesforanstaltninger, som tilpasses kvægbesætningernes særlige sundhedssituation i Finland, Norge og Sverige;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Som undtagelse fra afsnit II, del A, punkt 1 litra c), nr. ii), i bilag A til kvæg- og svineretsakten kan de EFTA-stater og -regioner, der er nævnt i bilaget til denne beslutning, bevare deres kvægbesætningers status som officielt brucellosefri, hvis følgende betingelser er opfyldt:

- ethvert kreatur, der mistænkes for at være inficeret med brucellose, skal anmeldes til myndighederne og skal underkastes officielle undersøgelser for brucellose, der omfatter mindst to serologiske blodprøver, herunder komplementbindingsprøver samt mikrobiologisk undersøgelse af prøver, der udtages i tilfælde af kastning

- i den periode, mistanken varer, dvs. indtil der er opnået negative reaktioner på de prøver, der er nævnt i første led, suspenderes status som officielt brucellosefri for den besætning, hvori det mistænkte kreatur er fundet.

2. Denne beslutning træder i kraft den 1. juli 1994.

3. Denne beslutning er rettet til Finland, Sverige og Norge.

4. Kun den engelske udgave af denne beslutning er autentisk.

Udfærdiget i Bruxelles, den 27. juni 1994.

For EFTA-Tilsynsmyndigheden

Pekka SÄILÄ

Medlem af Kollegiet

BILAG

Regioner, der kan bevare deres brucellosefri status i henhold til kvæg- og svineretsaktens artikel 3, stk. 13

Finland: Alle regioner

Norge: Alle regioner

Sverige: Alle regioner.